รัฐมนตรีประจำสำนักนายกรัฐมนตรี ติดตามสถานการณ์ภัยแล้งที่อำเภอชุมพวงและอำเภอประทาย จังหวัดนครราชสีมา
บ่ายวันนี้ (30 ส.ค.62) นายเทวัญ ลิปตพัลลภ รัฐมนตรีประจำสำนักนายกรัฐมนตรี และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม และคณะลงพื้นที่ติดตามสถานการณ์ภัยแล้ง อำเภอชุมพวง และอำเภอประทาย จังหวัดนครราชสีมา เพื่อฟังการสรุปรายงานปัญหาภัยแล้งของประชาชนในพื้นที่ ซึ่งได้รับผลกระทบเกิดความเสียหายของพืชผลทางการเกษตร เนื่องจากประสบปัญหาขาดแคลนน้ำอุปโภคบริโภคและการเกษตรหลายเดือน เนื่องจากภาวะฝนทิ้งช่วง ซึ่งอำเภอชุมพวงประสบปัญหาด้านพืชผลการเกษตร ประชาชนในพื้นที่ต้องการให้รัฐบาลช่วยเหลือโดยการขุดเจาะบ่อบาดาล ขุดลอกนำห้วย พัฒนาบ่อน้ำสาธารณะเดิมที่มีอยู่ และทำแก้มลิงเพื่อรองรับน้ำ หลังพบปะประชาชน        นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า สถานการณ์ภัยแล้งที่เกิดขึ้นในครั้งนี้สืบเนื่องจากเกิดภาวะฝนทิ้งช่วงมาเป็นเวลานานมีปริมาณฝนน้อยกว่าที่คาดการณ์ไว้ 10% แต่ขณะนี้เริ่มมีฝนตกลงมาในพื้นที่คาดว่าจะสามารถช่วยบรรเทาปัญหาภัยแล้งได้ในระดับหนึ่ง อย่างไรก็ตามยังต้องหาแนวทางในการแก้ไขปัญหาในระยะยาว         จากนั้นรัฐมนตรีประจำสำนักนายกรัฐมนตรี  รัฐมนตรีช่วยว่าการกระทรวงคมนาคม พร้อมคณะได้เดินทางต่อไปยังที่ว่าการอำเภอประทาย เพื่อรับฟังการบรรยายสรุปสถานการณ์น้ำและปัญหาภัยแล้งในพื้นที่ จากพันจ่าโท ทวี พิมพ์อุดร นายอำเภอประทาย ซึ่งอำเภอประทาย จังหวัดนครราชสีมา มีพื้นที่ประสบปัญหาภัยแล้งจำนวน 13 ตำบล 150 หมู่บ้าน มีพื้นที่ประสบภัยแล้ง 241,304 ไร่ และพื้นที่ทำการเกษตรที่คาดว่าจะได้รับความเสียหาย 222,137 ไร่ โดยปัญหาที่ประชาชนในพื้นที่อำเภอประทาย ต้องการให้รัฐบาลช่วยเหลือคือ การขุดลอกบ่อน้ำสำคัญๆ ของอำเภอประทาย ได้แก่ บึงกระโตน ลำสะแทด และลำแอก เพื่อให้เพิ่มประสิทธิภาพในการรองรับไว้ใช้สำหรับอุปโภคบริโภค และทำการเกษตรหลังจากรับฟังการรายงานเสร็จ ลงพื้นที่ตรวจสอบสถานการณ์น้ำในลำน้ำแอก ที่ฝายน้ำล้น บ้านโคกสว่าง หมู่ที่ 7 ตำบลหนองค่าย อำเภอประทาย จังหวัดนครราชสีมา และพบปะประชาชนเพื่อรับทราบปัญหา         นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า วันนี้จากการลงพื้นที่อำเภอเมือง อำเภอชุมพวง และอำเภอประทาย ในช่วงบ่าย ภาพรวมทั่วทั้งจังหวัดนครราชสีมาถือว่ายังเป็นช่วงวิกฤติภัยแล้งอยู่ ส่งผลกระทบต่อพืชผลทางการเกษตรเกิดความเสียหายมากถึง 2 แสนกว่าไร่ ถึงแม้ว่าตอนนี้จังหวัดนครราชสีมาจะได้รับอนุมัติงบช่วยเหลือมาแล้ว 200 ล้านบาท แต่อาจจะไม่พอเพราะเป็นจังหวัดใหญ่ สำหรับขั้นตอนต่อไปก็จะสรุปปัญหาทั้งหมดเพื่อที่จะไปนำรายงานต่อนายกรัฐมนตรี เพื่อขออนุมัติงบประมาณในการช่วยเหลือพื้นที่ประสบภัย#รัฐมนตรีประจำสำนักนายกรัฐมนตรี #สถานการณ์ภัยแล้งที่อำเภอชุมพวงและอำเภอประทาย จังหวัดนครราชสีมา #สำนักข่าวกรมประชาสัมพันธ์ #NNT #ILOVETHAILAND